
У Панчеву су данас почели радови на реконструкцији улице Бранка Радичевића, на деоници од Браће Јовановића до улице Моше Пијаде. Градска менаџерка, Маја Витман томом обиласка локације је истакла да је овај пројекат један од значајнијих инфраструктурних инвестиција у централној градској зони и представља доказ континуираног улагања у развој комуналне инфраструктуре и побољшање квалитета живота грађана.
Пројекат чија је укупна вредност 127 милиона динара се у потпуности финансира средствима Аутономне Покрајине Војводине, преко Управе за капитална улагања, што представља значајну подршку буџету Града Панчева и потврду добре сарадње са Покрајинском владом.
„Број неасфалтираних улица данас је далеко мањи, улице у насељеним местима на територији Панчева су скоро у потпуности асфалтиране. Поред ове инвестиције, тренутно су у току и радови на реконструкцији улица Стеријине, Марије и Лазара Драгичевића, као и дела улице Матије Гупца у сарадњи са ЈКП „Водовод и канализација“. Настављамо да уређујемо улице, модернизујемо инфраструктуру и стварамо боље услове за живот у свим деловима града, јер само на тај начин можемо да наставимо континуитет развоја Панчева “, рекла је Витман.
Радови у Бранка Радичевића обухватају реконструкцију саобраћајнице у дужини од 330 метара за двосмерни саобраћај ширине пет метара, нове пешачкие стазе, као и 74 паркинг места, од којих је пет намењено особама са инвалидитетом. Пројектом су предвиђени и реконструкција водоводне мреже, изградња нове фекалне и атмосферске канализације, реконструкција јавног осветљења са ЛЕД светиљкама, постављање нове саобраћајне сигнализације и семафора на раскрсници улица Бранка Радичевића и Светозара Милетића, као и озелењавање улице.
„Град Панчево је у претходном периоду, кроз модел јавно-приватног партнерства, реконструисао део улице Бранка Радичевића у Горњем граду, а од 2020. године до данас реконструисано и уређено више од 225 улица“ подсетила је Маја Витман.
Град Панчево наставља са реализацијом инфраструктурних пројеката који имају за циљ унапређење безбедности саобраћаја, комуналне опремљености и квалитета живота свих грађана.
